标题：金雀记
简介
《金雀记》源于明代传奇，作者不详，重编者署“无心子”。写晋潘岳才高貌美，王孙之女井文鸾以金雀掷赠之，因成良缘。潘岳为求功名，应友山涛之请，与妻暂离。后又以金雀为聘礼，娶名妓巫彩凤为妾。因兵乱，彩凤被掳，后逃至尼姑庵出家。平乱后，潘岳官拜河阳县令，遣人接文鸾到任。文鸾途中遇彩凤，同情其不幸遭遇。潘岳阅看彩凤托书僮带来之诗赋时，文鸾乔装醋意调侃潘岳。最后，三人团聚。
原文摘选
[1]　　【沐恩波】〔末上〕晋代风流。潘岳氏。年少淸奇。掷果车轮。求月下。金雀双遗。豪迈王孙怜国士。多情淑女定于归。偶遇山涛连荐。夫和妇。两分离。巫彩凤。百花魁。欣一见。喜相随。奈贼风惊走。投观为尼。种得河阳花满县。和鸣鸾凤乐雍熙。受天恩宠渥。靑史上。永留题。 
掷果车灯宵驰纵。　　　　金雀盟天假良缘。 
河阳县花晨月夕。　　　　和鸣轩鸾凤交欢。 
第二出　饯别 
【谒金门】〔生上〕昭代兴文运。万里鹏抟思奋。七襄八宝负经纶。珠玑万斛。频献金门。未遂风云。 
日暖烟消曙色浓。春风先到洛阳东。雪芳琼苑上枝白。霞炫丹霄万树红。紫燕泥香花带雨。白鸥波净柳停风。嬉游昨夜归来晚。醉控金鞭上玉骢。小生姓潘。名岳。字安仁。家世洛阳。身居福地。年方少壮。志可凌云。奈何椿萱早逝。每怀风木之思。鸾凤未谐。尙乖琴瑟之好。大抵功名有定。富贵在天。株守待时。何足介意。我有契友山涛。放情诗酒。来游洛阳。正好与他遣兴谈心。不料朝命到临。钦取他都督河东军务。征期甚迫。今日便行。已曾分付家僮瑶琴彩鹤。整治酒筵。与山公郊外饯别。未知完否。瑶琴彩鹤何在。 
【金钱花】〔丑净同上〕忽闻呼唤声频。声频。慌忙奔走如云。如云。小心直役敢因循。持玉罍。捧金樽。勤饯别。出都门。 
官人有何分付。〔生〕我昨日命你整治酒筵。与山爷饯别。可曾完备。〔丑〕俱已完备了。〔生〕旣如此。瑶琴执了壶觞。彩鹤捧了春盛。二人随我出都门去。 
【风入松】〔生〕天光云影望中春。果然是万象增新。彩霞出海如铺锦。梅共柳。含娇吐润。〔合〕不忍别同袍故人。图一晤。到都门。 
【前腔】〔小生扮山涛众随上〕天书何幸出枫宸。荷隆恩简拔儒臣。自惭伏枥难胜任。惟只秉丹心一寸。 
〔合前〕〔丑禀介〕潘相公在此。候爷饯别。〔小生〕快请相见。〔生〕方幸论心。不期远别。〔小生〕本图握手。孰意暌违。〔生〕聊奉一觞。少当折柳。〔小生〕谨领三杯。以见雅情。〔生〕看酒过来。 
【梁州序】〔生〕圣朝英杰。金兰龆龀。道义交情兼尽。言而有信。须知隐显同伦。幸喜帝心简在。都阃河中。万里威名振。金戈和铁马。壮儒绅。竚看弘施立大勋。〔合〕长亭上。金巵进。叮咛执手还重问。倾盖处。袂难分。 
【前腔】〔小生〕羡英豪一代人文。欣美质珠玑言论。看双飞健翮。直上靑云。堪作国家梁栋。朝陛名卿。廊庙珪璋品。神飞千里外。望鸿音。雁帛鳞笺莫厌频。〔合前〕 
【生姜牙】朱干彩辔。新马扬尘。白旄黄钺排成阵。威仪甚。法令存。军声迅。六师已整人人奋。早驰士马当前进。〔小生〕征期甚迫。吿辞了。〔合〕河桥惜别在初春。知他甚日重亲近。〔生丑下介小生行介〕 
【前腔】遥观日已曛。奔前村。飞花点点侵靑鬓。鞭神骏。去似云。霜蹄迅。肘中幸有黄金印。行看一举苏民困。〔合前〕 
【尾声】烟村四五人家近。三匝归鸦遶树林。忽见淸虚指甲痕。〔下〕 
第三出　探春 
【遶地游】〔旦上〕新春节令。眼界多繁盛。守闺仪身闲心静。独奉椿庭。晨昏供敬。惟愿取福寿康宁。 
〔如梦令〕满目梅花淸秀。正値元宵时候。记得旧年时。灯月交辉如昼。辐辏。辐辏。不觉满怀情窦。奴家井氏文鸾。当二八之芳年。佩闺中之明训。不幸母氏捐馆。深荷严父提携。静处安闲。无他烦扰。时移物换。又値元宵。闻说洛阳灯市。十分华丽堪观。已曾分付侍儿翠竹红霞。前往寻消问息。为何此时尙无回音。多因上林春色。迤逗女子闲心也。春困憭人。不免在此隐几少睡片时。〔睡介〕 
【仙吕点绛唇】〔贴扮翠竹丑扮红霞同上〕万国咸宁。一人有庆。风光好。四海无惊。正値元宵令。 
【混江龙】民安国正。堪夸海宴与河淸。眞个是文施经济。又喜武定升平。一霎时斗回寅柄三阳泰。猛可裏律转乾坤四序宁。桃符遣岁。爆竹传声。诗联献吉。颂句新淸。将椒觞献酒。以玉翦裁冰。春光都次第行节令。看他那锦绣六街三市。眞个也勾引出柳径花星。 
红霞姐。灯市且喜游遍。恐小姐等候多时。且回去罢。 
【油葫芦】早奉鸾娘法令行。为探春离却闺庭。一个儿步匆匆转过小围屛。一个喜孜孜走入繁华境。一个意闲闲观看情和景。一个蝉鬓上簪满了花蛱蝶。一个裙围上妆砌小金铃。一个眼内逗风情。一个心上添佳兴。好姐姐只待要看花灯 
【天下乐】却不道有个人儿侧耳听。专欲闻声。俺怎肯再消停。只怕说小鬼头贪顽不回应。进了这大门庭。转过了翠柏亭。纔入红香境。 
〔贴〕小姐在此打睡。〔丑〕这般春色恼人。亏他睡得着哩。 
【鹊踏枝】为春色可憎困。兰闺女悞靑春。苦春怀满膺。厮索却春和景明。道花姬动情。若不去玩赏呵。只怕白添上了朱颜鬓。〔内作莺啼惊睡介旦〕打起黄莺儿。莫教枝上啼。啼时惊午梦。欲待诵新诗。〔贴丑〕猛可裏梦觉流莺。 
〔旦〕翠竹红霞。你二人回来了。探得灯事如何。 
【元和令】〔贴丑〕报元宵大放灯。照楼台罗绮明。一行行仕女佳人。一对对画毂珠缨。千金笑。风流百种。万喜与千欣。 
〔旦〕银箭铜壶且慢催。玉关金锁彻明时。谁人对月能闲坐。何处闻灯不见归。好元宵灯景。与我细说一番。 
【寄生草】〔贴丑〕醉杨柳楼心月。歌桃花扇厎风。香车寳马争驰竞。调丝品竹声相应。含宫嚼征声相称。金吾玉漏暂时停。灯光月色频遥映。 
〔外上〕花萼楼前雨露新。洛阳城裏太平人。龙衔火树千灯焰。地涌金莲万树春。呀。女孩儿。你与丫头在此讲些甚么。〔旦贴丑见介〕翠竹红霞往探春信而回。只见十里红楼。都是王孙仕女。六街馆墅。尽多才子佳人。俺姐姐若去看灯。怕不压倒红颜翠黛。〔贴旦丑唱介〕 
【前腔】龙阁下祥光映。凤城中喜气生。鳌山上万盏金莲竞。天街上千朶芙蓉盛。大都中几许游人并。韵悠悠箫管最堪听。整齐齐逐户户排春盛。 
〔外〕晋代风流。时俗以奢相胜。女孩儿旣要看灯。丫鬟相伴而行。与你金雀一对。藏在袖中前去。倘遇富豪姊妹。出此较胜。也见井王孙不乏珍宝也。〔旦〕多谢爹爹。〔贴丑笑介〕小姐却是喜也。 
【尾声】团团月正明。皎皎灯光映。看簇簇游人欣幸。朶朶花枝娇颤影。喜孜孜乐升平。又遇着熙熙节令。有多少俊佳人步月行。似飘飘广瀛。如纷纷仙境。小姐。你到其间呵。管取情欣欣笑语乐盈盈。 
千门万户乐新春。　　　　三五良宵月挂银。 
闻道洛阳灯似锦。　　　　出门俱是看灯人。 
第四出　玩灯 
【生査子】〔生上〕子夜万花香。皓月淸辉朗。欲去乐游场。闲把情怀畅。 
凤阁鳌山接汉。洪钟画鼓轰雷。一天星斗下楼台。光映锦城霞海。莲烛辉煌柳陌。星球灿烂花街。扬鞭争道五侯来。是处车塡马隘。小生前者山兄别去。不觉光阴瞬息。又値元宵。洛阳市上。灯火异常。今欲步月观灯。且唤家僮分付。彩鹤何在。〔小净上〕自家名唤彩鹤。平生最喜耍乐。日间与相公执鞭。晚间与相公暖脚。惹得他高兴起来。取出一件东西。其实有些凶恶。头子豹绽靑筋。根下毛衣落索。他狠毒毒望裏边一篙。俺忍着痛掏摸。也只是不倒金鎗。试把屁股扭上一扭。就像似螃蟹吐沬。官人有何分付。〔生〕今乃元宵佳节。洛阳市上。灯火异常。可唤车夫。晚间驾牛犊轻车。月下接我回家。〔小净〕晓得。 
【中吕粉蝶儿】〔生上〕灯市无双。看了这灯市无双。恍疑是海上山蓬莱方丈。好一个锦绣排场。遇良宵。逢丽景。止不住心情豪放。俺这裏步步入花乡。绝胜似紫丝屛障。〔下〕 
【泣颜回】〔旦贴丑上〕胜槪不寻常。一片银蟾淸朗。王孙公子。见佳人士女成行。珠帘翠幌。一团娇斜倚雕栏上。喜孜孜携手偕行。笑吟吟并偶成双。 
【上小楼】〔生上〕俺只见荷花灯上浴鸳鸯。恰便似神女会巫阳。爱杀他情联比翼。永不分张。嫦娥眞可想。伐木有吴刚。恨只恨这路漫漫。恨只恨这路漫漫。一霎时怎得婵娟降。那能彀仙子下云房。〔下〕 
【泣颜回】〔旦贴丑上〕良宵三五好风光。大人家儿女。举止端庄。乘鸾来去。望琼宫玉阙淸爽。赏心乐事足欢娱。俨似游蓬阆。暖溶溶春透屠苏。冷潇潇竹舞琳琅。 
〔生冲上介旦下介生扯丑介丑〕啐。张释之骂啬夫。好个虎精。〔生〕未央宫贴梅妆。好个花面。〔旦叫丑介〕红霞。〔丑下介生〕好个女娘也呵。 
【黄龙衮犯】娇滴滴上苑。花枝。娇滴滴上苑花枝。整齐齐越罗氅裳。窄勾勾步出金莲。窄勾勾步出金莲。玉纤纤素华在掌。知他是周郑吴钱赵李张。却敎我何处问行藏。恨匆匆叫着丫鬟。恨匆匆叫着丫鬟。声杳杳不知何向。〔下〕 
【扑灯蛾犯】〔旦贴丑上〕密层层绮霞围夜屛。香馥馥锦云藏春盎。闪烁烁帘幕垂。节铮铮玉钩儿声跄。一朶朶梨花剪冰。一点点琼宫裏滴玄霜。轻拂拂花梢弄影。乱纷纷忽惊箫管奏琳琅。〔下〕 
【上小楼】〔小生净末众上介〕碧澄澄。天籁鸣。淸霭霭。锦城坊。俺只见月色溶溶。俺只见月色溶溶。夜色迢迢。天色苍苍。又只见簇簇花灯。又只见簇簇花灯。氲氲轻雾。弥弥轻漾。悄寒生。玉壶冰藏。〔众扮鬼判舞上浑介〕 
【前腔】〔众〕险险险■〈亻刍〉搜判像。恶恶恶夜叉形状。舞舞出恨蝠迟。跳跳显喜迎庞。讴讴哑哑笛声嘹喨。喳喳喳象板随腔。支支的一派笙簧。咚咚的轰雷画皷。急尖尖锣鸣钲击响珰珰。 
【尾声】月团圞。人欢畅。满地纱笼映月光。月有淸明花有香。 
第五出　掷果 
【字字双】〔丑上〕自家生得最淸奇。标致。聪明情性世间稀。伶俐。女娘见我笑嘻嘻。挝趣。相思害得药难医。非细。 
胜日好寻芳。灯光夺月光。惭予被人厌。只欲赴湘江。小子左太冲的便是。家世洛阳。性习豪迈。甘为纨袴。又耻白丁。张孟阳尙不见到。且在此间少待一回则个。 
【前腔】〔净〕自家生得美容姿。俏丽。冲天学问与山齐。得意。终朝花酒把咱迷。耍戏。十年身到凤凰池。成器。 
午夜漏声催。行踪问者稀。天街游乐处。看尽百花魁。小子张孟阳的便是。洛阳旧第。阀阅名门。食饱膏粱。衣多绫锦。今乃元宵佳节。昨约契友左太冲灯市游观。如何不见来。敢是失信了。〔见介丑〕人而无信。不知其可也。又云。与朋友交。言而有信。小弟在此拱候多时。〔净〕特来邀你同行。〔丑〕去便去。有一件可恶勾当。〔净〕有何可恶勾当。〔丑〕我昨晚在灯市回家。乘了一辆太平车子。与小潘儿并车而行。谁想那油头粉面女子。看见小潘儿美貌。就将果子掷下。满满一车。〔净〕你车中有多少果子。〔丑〕我车中到没有一个果子。脸上到有三斤唾沫。〔净〕怎么脸上有唾沬。〔丑〕被那些女娘。一口口啐得我头靑眼紫。〔净〕你没有福分承受。又道是香唾赠知心。美人唾沫。难得上脸的。我昨晚与你不同。也曾与潘岳并车收了许多瓦屑砖头。打得我头靑眼肿。〔丑〕你也不会享福。打者爱也。挝打翦刺烧。嫖经上写得明白。依我想起来。还是那女子没眼力。我是新竹长成不出林。空空如也。〔净〕我如木瓜成果不堪尝。屑屑云乎。〔丑〕我虎头燕额。羞杀他脸似桃花。〔净〕我鼠目獐头。强似他面如傅粉。〔丑〕他惹得唓呀脂粉气。怎比我昂昂七尺拔山躯。〔净〕他嗅的酥胸兰麝香。怎如我磊磊两条扛鼎手。〔丑〕吐津满面。正好为十姊妹刮涎。〔净〕我瓦屑满车。偏宜与众泥水苫盖。〔丑〕闲话休说。昨夜月色朦胧。所以不逢靑眼。〔净〕今乃元宵佳节。你看银蟾皎洁。必然逢着知音。〔丑〕去去更没香车。〔净〕走走休教落后。 
【六幺令】没情没趣。好交人心动神疲。古云逐物意方移。灯市裏。共徘徊。要图掷果满车去。〔下〕 
【普天乐】〔旦贴丑上〕喜良宵。逢佳会。月团圆。人欢聚。灯光照。灯光照。遍彻淸虚。尽傲游。共乐雍熙。〔合〕呀。看纷纷似蚁。笙歌杂鼓吹。其实是阳春一布。万物光辉。 
【朝天子】〔丑上〕逞风流美仪。就月前转回。宝车儿碾得香尘起投南向北。看穿东过西。俏多情。沿街立。看红颜出奇。觑丰姿标致。笑兮倩兮。美目盼兮。只待果投来珍异。那个慈悲好善的奶奶观世音。赏我一个果子壳儿。也不空交我走这一遭。〔小净〕过来。老娘与你一个果子。与你一个黑溜偢荞麦的饺饵。〔丑〕啐。强遭瘟。眞没趣。〔下〕 
【普天乐】〔众〕里中儿。知谁遇。唾面干。全无愧。何方的。何方的。亡命顽皮。只载得明月空回。〔合前〕 
【朝天子】〔丑〕过花溪柳堤。入锦丛绣围。最可人喷鼻芳馨味。佳人仕女。看盈盈整齐。倾国姿。多娇丽。小姐。你看那壁厢潘安仁来了。取果掷之。〔旦〕取果子来。〔贴〕不曾带得来。〔旦背云〕不若就将金雀掷之。〔掷介生接金雀介生〕问因何笑嘻。作如斯情意。可疑动疑莫妄疑。早难道意孚心契。羡婵娟。皆知趣。〔下〕 
【普天乐】〔众〕白面郞。诚佳丽。眞才俊。夸出世。灯月下。灯月下。悄立潜窥。恨杀他径路无媒。〔合前〕 
【朝天子】〔净上〕见银蟾散辉。喜花灯点齐。觑星桥火树多奇异。绮罗丛裏。望霓裳羽衣。看娇娥。皆修媚。逞堂堂貌仪。整花花冠髻。走回笑回还更回。早难道踏枝不遇。那个善菩萨。与我一个果子。也不枉空走了这一遭儿。〔小净〕过来。老娘与你一个果子。〔净〕什么果子。〔小净〕四楞方的板砖。拳头大的鹅卵石。〔众下净〕打了脊梁。揣羞颜。忙回去。〔下〕 
【普天乐】〔生上〕月明中。回家裏。羣掷果。知何意。方纔车上坐着。见许多女娘。悦吾容貌。以果掷之。果中又有金雀一对。但不知谁氏女娘。掷着这对金雀。眞是令人可爱呵。寰中宝。寰中宝。旷世诚稀。似双双并蒂莲漪。〔合前〕 
月下车回菓满盈。　　　　菓中金雀事难凭。 
东边日出西边雨。　　　　莫道无晴也有晴。 
第六出　议姻 
【海棠娇】〔旦上〕春风吹绿鬓。一番花柳更新。草色杂苔痕。〔贴丑〕轻烟飞雾润条红。上巳佳辰。嗟瞬息。叹逡巡。 
满街杨柳绿丝烟。红出靑春二月天。〔贴丑〕好似隔帘花影动。女郞撩乱送秋千。〔旦〕翠竹红霞。元宵已过。又遇上巳之时。不觉红点桃斑。靑归柳眼。光阴梭掷。好景催人。但前者玩灯之时。老员外曾与金雀一对。带往灯市。只因人烟凑集。一时失去。不知落在何人之手。你两个妮子。也不替我寻一寻。俺爹爹问及。如何回答。〔贴〕那金雀有翅儿的。看见风流才子。年少儿郞。一飞就飞到罗衫袖儿裏去了。叫翠竹那裏去寻。〔丑〕你看这丫头好生胡说。金雀生得嘴尖。脸儿厚。丢的忒会丢。凑的忒会凑。不必巧遮藏。已露眞情窦。〔旦〕休得多言。员外若问。只说失落灯市中便了。 
【一江风】〔旦〕惜芳辰。荏苒韶华迅。已是淸明近。好催人。只见娇鸟啼花。对景歌新韵。欲探金雀音。欲探金雀音。知他属那邻。女儿家自是言当愼。 
【前腔】〔外上〕掩重门。无可消闲闷。不语微微哂。〔见介〕女裙钗当纫金针为甚多唇吻。〔旦〕孩儿荷承爹爹。将金雀一对。带往灯市。不料游人甚多。不知失落何所。方纔在此埋怨丫鬟。不意爹爹听见。〔外〕我儿。我与你金雀一对。失落于灯市中了。〔叹介〕可惜可惜。无端失宝珍。无端失宝珍。令吾心似焚。痴儿为甚忘存愼。 
丫头。伏侍小姐入绣房中去。〔旦〕磨穿铁砚非吾事。绣折金针却有功。〔旦下外〕莫信直中直。须防仁不仁。我想女孩儿年已及笄。未曾婚配。自从元宵节后。颇觉颜色支离。不若与他择一佳壻。成就永世姻盟。养膳我暮年甘旨。岂不是全美之事。院子何在。〔末上介〕堂上闻呼唤。阶前听使令。老爷有何分付。〔外〕小姐年已及筓。未曾婚配。你可传示众多媒婆。说井王孙家。就此吉辰择壻。凡洛阳才俊。愿入东床者。赋文鸾诗一章。投入笥匣之内。我这裏择其善者而从之。百岁姻盟定矣。〔末〕小人理会得。〔外〕你且听我道来。 
【马不行】〔外〕欲议良姻。之子于归在吉辰。须是才堪班马。志可屠龙。要步靑云。文鸾诗若也赋淸新。鸳帏便可谐秦晋。〔合〕才子佳人。一双两好言当信。 
【前腔】〔末〕示语谆谆。卽去传言媒妁们。管取门当户对。女貌郞才。契结朱陈。洛阳才子岂无人。不须徒叹花如锦。〔合前〕 
匹配姻亲不偶然。　　　　须知月老有红牵。 
弱冠当谐及筓女。　　　　谋事在人成在天。 
第七出　定婚 
【麻婆子】〔丑上〕有诗有诗多才调。仲尼说我学问高。有貌有貌多俊俏。陈平说我最风骚。新大褶。皂罗袍。方巾四角带儿飘。卷檐金顶纒椶帽。何必文章敎尔曹。 
打听豪门招女壻。妆扮风流眞可异。若还遇着小登科。不枉为人过一世。自家左太冲是也。年方三十。只因貌陋。不曾娶妻。幸有井王孙家。泼天财物。无子传宗。止生一女。名唤文鸾。容貌十分标致。如今择壻成婚。但要作一首文鸾赋。我夜来作得一首。试念一番。〔念介〕文鸾哥。形像类天鹅。尊翁是老鹳。阿伯是仙鹤。靑■〈氏鸟〉为母舅。鸿雁系亲哥。沙上鹭鹚枝上鹊。子子孙孙共一窝。啧啧。好诗。此事决然成就。这般好事。不可与张孟阳说。他若知道。定然抢我的买卖。往后街抄过去便了。莫道夜眠淸早起。须知还有不眠人。〔下净扮张孟阳上〕 
【前腔】有才有才诚高妙。渊明见我便折腰。有容有容诚淸造。子瑕说我类宋朝。豪家女。把壻招。千欢万喜摆摇摇。一场好事天来到。指日乘鸾吹凤箫。 
自家婚配皆数定。相女配夫有轻重。若求才貌两相当。只要中间一条秤。我张孟阳。自从失偶。尙未续弦。且喜井王孙家招壻。只要文鸾诗一章。我昨晚作诗一首。待我念念看。〔念介〕文鸾姐。姓名闻朝野。身穿五色衣。颜色光皎洁。凤凰寻着他。两个情牵惹。生下一堆儿。闹吵吵。拉的拉。扯的扯。噫。好诗。好诗。此去决然停当。这样好事。不可令左太冲晓得。若晓得。他必然争竞。不免暗地前去。瞒过他便了。 
【窣地锦裆】〔净〕时光明媚値春朝。云淡风轻景色饶。〔丑上〕风流潇洒让吾曹。何必求筮讨六爻。 
〔净撞丑头介丑踢净脚介丑〕是那个头头撞着。〔净〕是那个脚手牵缠。〔丑〕元来是张孟阳。〔净〕元来是左太冲。〔丑〕穿得这样齐整。往那里去。〔净〕我去拜新客。你打扮得这样齐整。将欲何往。〔丑〕我去见贵人。〔净〕这般说。走路与锄田的。话不相同。〔丑〕两人共一个枕头。各自做梦。请了。〔丑〕你说不与我同行。怎么走到这里来。〔净〕你说不与我同行。怎么又撞这街上来。〔丑〕二者病则一般。〔净〕两意不可相瞒。兄弟实对你说。你可是井王孙家献赋。〔丑〕哥可是井王孙家献诗。〔净〕好兄弟。不要参商。放和气些。大家合伙前去。选中你。我做贴户。选中我。你做帮丁。娶到家中。我睡上半夜。你睡下半夜。〔丑〕休得戏言。大家前去。 
【前腔】名家有女貌妖娇。疑是嫦娥下九霄。洛阳年少两英豪。同到他家把壻招。 
〔并下末捧盒上〕掷柳迁乔太有情。名姬淸洁玉壶冰。洛阳三月春如锦。分付裁诗着意人。小人井王孙家院子便是。今乃淸明吉旦良辰。与我文鸾小姐择壻。凡是洛阳城中年少子弟。都来投献诗章。早晨收得一百五六十封。员外看了。俱不中意。如今再将金丝果盒儿。放在此处。且看缘分如何。呀。前面又有许多年少子弟来了。 
【出队子】〔生小生净丑众上〕淸明节到。淸明节到。寒食春归御柳条。风轻云淡日轮高。发尽红芳小碧桃。同到豪家。把姻亲赘招。 
〔末〕列位诗章。请投此盒。〔生〕潘岳敬献诗章。〔小生〕小生葛芹断。谨投短韵。〔丑〕左太冲有诗一首。〔净〕小子张孟阳投诗一律。〔末〕列位相公少待。小人捧盒与老爷看。便有回音。〔丑〕老管家。左太冲一章。放在上面。撺掇一二。〔末下介生〕列位。你看王孙门户。好生齐整。〔丑〕潘安仁哥。我和你什么寃家对头。你不该与我同来。〔小生〕怎么不该来。〔丑〕有我这般俊。不显他丑的。古言道得好。嫖莫带俏。〔净〕他来陪贡。没他分的。〔生〕休得戏言。 
【前腔】〔众〕豪门深奥。豪门深奥。庭院无风花自飘。绿窗朱户雀屛高。活泼盆鱼趣自饶。一带淸溪。流出小桥。 
〔末上〕佳章谐凤侣。新韵合鸾俦。老爷说道。列位相公俱不敢请见。只留潘相公谈诗。〔净〕罢罢。井王孙家有眼色。留了古往今来天下有名的一个标致孤老。左太冲。我和你二人好生没趣。〔丑〕张孟阳。就是前者元宵车上。收了唾沫砖头。今日招亲。撞了扶墙摸壁。咱两个久恋洛阳。料想敌不过潘安仁之貌。不如到他方去。做一个贩唾沫的客人。〔净〕我也出外。做一个收砖头的财主。〔众〕此处不留人。更有留人处。〔并下末上〕潘相公。老爷有请。 
终
作品赏析
该剧写晋代文士之风气，颇得神似。剧情起伏跌宕，曲词艳丽，喜剧色彩浓厚。 
原传奇本共三十出，有明崇祯间读书坊刻本，明末汲古阁原刻本、《六十种曲》本等。其昆剧舞台演出本，清内廷供奉陈金雀家传之《昆曲目录》收有二十出。后常演者为《觅花》、《庵会》、《乔醋》、《醉圆》等，多为生、旦戏，以《乔醋》一出最为流行。上述四折昆剧舞台演出本，散见于《集成曲谱》、《昆曲大全》、《与众曲谱》、《粟庐曲谱》中。